[{"text_idx": "#000000", "text": "Beth yw Diwrnod Shwmae Sumae?"}, {"text_idx": "#000001", "text": "Iestyn ap Dafydd, cyd-sylfaenydd SaySomethinginWelsh"}, {"text_idx": "#000002", "text": "Mi fydd Diwrnod Shwmae Sumae yn dathlu ei chweched flwyddyn fel ymgyrch genedlaethol eleni, ac yn rhan o\u2019r dathliadau mae yna gyfres o bencampwr yn rhan o ymgyrch 2018 yn gweithio hyd a lled Cymru yn ein helpu i hyrwyddo pwrpas y diwrnod cenedlaethol a\u2019i cynhelir ar y 15fed o Hydref bob blwyddyn. Y syniad yw annog a helpu dinasyddion Cymru (boed yn rhugl, dysgwyr neu ond a\u0302 chwpwl o eiriau) i ddechrau bob sgwrs yn Gymraeg, fel modd o normaleiddio\u2019r iaith."}, {"text_idx": "#000003", "text": "Ein pumed pencampwr, a\u2019r pencampwr olaf i gael ei gyhoeddi go gyfer Diwrnod Shwmae Sumae 2018 yw Iestyn ap Dafydd o Landysul, un o sylfaenwyr . Yn wreiddiol o Gwm Rhymni, cafodd ei addysg yn Gymraeg er nad Cymraeg oedd iaith ei gartref. Meddai Iestyn,"}, {"text_idx": "#000004", "text": "\u201cBu bron i fi golli fy Nghymraeg ar o\u0302l gadael ysgol, ac er i fi ei hachub mewn pryd, rwy\u2019n deall yn iawn pa mor hawdd yw colli iaith, a pha mor anodd yw ei hadennill. Ar o\u0302l fy adferiad, ro\u2019n i am wneud rhywbeth i helpu i sicrhau dyfodol yr iaith trwy ei gwneud hi\u2019n haws i bobl ei defnyddio. Tarwyd ar y syniad (gydag Aran Jones) o ddefnyddio\u2019n profiadau dysgu ieithoedd gwahanol i lunio cwrs newydd ar gyfer y Gymraeg, a ddaeth yn \u2018SaySomethinginWelsh\u2019. Erbyn hyn, mae dros 50,000 o bobl wedi cofrestru ar gyfer y cwrs (dros bron i 10 mlynedd), ac rydyn ni wrthi\u2019n datblygu system fydd yn gweddnewid y ffordd, a\u2019r amser y mae\u2019n cymryd i bobl ddysgu Cymraeg. Trwy\u2019r cwrs newydd, rydyn ni\u2019n gallu tywys pobl ar daith o ddim i allu cymryd rhan mewn sgyrsiau bob dydd, a hynny ymhen 6 mis os ydyn nhw\u2019n fodlon treulio rhyw 4 awr yr wythnos arni.\u201d"}, {"text_idx": "#000006", "text": "\u201cMae\u2019n gyfle i godi proffil y Gymraeg drwy\u2019r byd, a thrwy hynny i annog pobl i ddefnyddio / dysgu / dysgu rhagor. Rydw i\u2019n bwriadu cynnal \u2018Shwmaeathon\u2019 24 awr ar-lein, lle bydd modd i fi siarad yn uniongyrchol gyda siaradwyr Cymraeg \u2013 boed yn siaradwyr bore oes, neu\u2019n siaradwyr newydd sbon \u2013 trwy\u2019r byd i gyd. Gan ddechrau am 3 y bore ar y 15fed (er mwyn dal Seland Newydd cyn iddynt fynd i\u2019r gwely) a chwpla am 3 fore trannoeth (wrth i bobl Hawaii gael eu cinio), dwi\u2019n gobeithio gallu cynnal sgyrsiau cyson trwy\u2019r cyfnod, a chodi ymwybyddiaeth y Cymry, gartref ac alltud, o ba mor eang y mae\u2019r iaith yn cael ei siarad a\u2019i dysgu."}, {"text_idx": "#000007", "text": "Bydd Iestyn yn derbyn nawdd gan bobl i godi arian ar gyfer elusen Cymraeg yn Llandysul, sef Calon Tysul, y ganolfan hamddena gymunedol. Diolch o galon i Iestyn am fod yn bencampwr mor weithgar dros y Gymraeg. Cysylltwch a\u0302 am fwy o wybodaeth a chymorth a gwelwch ein gwefan am adnoddau i\u2019ch rhoi ar eich ffordd...!"}, {"text_idx": "#000008", "text": "Mae\u2019r Gymraeg yn perthyn i bawb."}, {"text_idx": "#000009", "text": "The Welsh language belongs to us all."}, {"text_idx": "#000010", "text": "Cyhoeddi pedwaredd bencampwraig Shwmae Sumae 2018!"}, {"text_idx": "#000011", "text": "Dros y chwe blynedd diwethaf, mae ymgyrch Diwrnod Shwmae Sumae wedi bod yn galw ar bencampwyr hyd a lled Cymru i helpu hyrwyddo\u2019r diwrnod cenedlaethol a\u2019i cynhelir ar y 15fed o Hydref bob blwyddyn. Mae\u2019r pencampwyr yma yn hybu\u2019r syniad o ddechrau bob sgwrs yn Gymraeg, fel modd o normaleiddio\u2019r iaith, ymysg eu rhwydweithiau a\u2019u cymunedau nhw."}, {"text_idx": "#000012", "text": "Ein pedwaredd bencampwraig i\u2019w chyhoeddi eleni yw Dr Lisa Forrest, yn enedigol o Halifax, Swydd Efrog, wedi ei magu yn Plymouth, ac erbyn hyn yn byw a gweithio yng Nghaerfyrddin. Meddyg gyda\u2019r GIC yw Lisa, yn gweithio yn Ysbyty Glangwili \u2013 a\u2019i harbenigedd yng nghlefyd y siwgr. Pan symudodd i astudio ym Mhrifysgol Caerdydd y daeth Lisa mewn i gyswllt a\u0302\u2019r iaith Gymraeg am y tro cyntaf. Meddai Lisa;"}, {"text_idx": "#000013", "text": "\u201cCwrddais i gyda phobl Cymraeg am y tro cyntaf ym Mhrifysgol Caerdydd, ac ro\u2019n i wedi\u2019n syfrdanu gan yr iaith a diwylliant Cymraeg. Ar y pryd, yn anffodus, doedd dim amser da fi dysgu\u2019r iaith, ond ar o\u0302l i fi orffen yn y Brifysgol cwrddais i gyda fy ngw\u0302r a oedd yn siarad Cymraeg fel iaith gyntaf. Dw i\u2019n gallu cofio fe\u2019n siarad ar y ffo\u0302n gyda\u2019i deulu a\u2019i ffrindiau ac yn raddol dechreuais i glywed fwy a fwy o Gymraeg. Ro\u2019n i\u2019n arfer teimlo yn anghyfforddus pan oedd rhaid iddo fe droi at Saesneg oherwydd fi. Felly, penderfynais i ddysgu\u2019r iaith ar o\u0302l genedigaeth fy mhlentyn cyntaf ac ar yr adeg hynny dechreuais fynd i wersi Cymraeg a grwpiau Ti a Fi. Dechreuais i ddefnyddio fy Nghymraeg yn syth a wnes i fwynhau canu a darllen yn y Gymraeg gyda fy mab. Dechreuodd fy hyder tyfu o\u2019r fan hynny ymlaen.\u201d"}, {"text_idx": "#000015", "text": "Diolch o galon i Lisa am gefnogi\u2019r ymgyrch eleni ac i holl ddysgwyr y Gymraeg sydd yn bodoli o fewn ein Gwasanaeth Iechyd Genedlaethol yma yng Nghymru! Cysylltwch a\u0302 am fwy o wybodaeth a chymorth a gwelwch ein gwefan am adnoddau i\u2019ch rhoi ar eich ffordd...!"}, {"text_idx": "#000016", "text": "Mae\u2019r Gymraeg yn perthyn i bawb. The Welsh language belongs to us all."}, {"text_idx": "#000017", "text": "Mae pencampwyr hyd a lled Cymru yn ein helpu i hyrwyddo Diwrnod Shwmae Sumae eleni (a\u2019i cynhelir ar y 15fed o Hydref bob blwyddyn), gan hybu\u2019r syniad o ddechrau bob sgwrs yn Gymraeg, fel modd o normaleiddio\u2019r iaith."}, {"text_idx": "#000018", "text": "Rydym yn hynod o falch i gael cyhoeddi taw ein trydydd pencampwr yw dysgwr y flwyddyn eleni, sef Matt Spry \u2013 yn wreiddiol o Aberplym (Plymouth) yn ne-orllewin Lloegr, ac sydd erbyn hyn yn byw yn Waunudda (Adamsdown), Caerdydd. Mae Matt yn gweithio i Dysgu Cymraeg Caerdydd ym Mhrifysgol Caerdydd, fel tiwtor a threfnydd sy\u2019n dysgu ffoaduriaid a cheiswyr lloches \u2013 gan gynnwys trefnu gweithgareddau, ymweliadau a digwyddiadau Cymraeg ar eu cyfer. Fe dreuliodd Matt amser yng Nghymru gyntaf yn y 90au, yn ystod ei gyfnod yn y Brifysgol, cyn symud no\u0302l yn 2013, a phenderfynu dysgu Cymraeg yn 2015. Cwympodd mewn cariad a\u0302\u2019r iaith yn syth, ac mae dysgu\u2019r Gymraeg wedi newid ei fywyd yn llwyr. Enillodd Dysgwr y Flwyddyn yn Eisteddfod Caerdydd 2018, ac erbyn hyn mae\u2019n gweithio trwy gyfrwng y Gymraeg ac yn dysgu Cymraeg i ffoaduriaid a cheiswyr lloches yng Nghaerdydd. Meddai Matt;"}, {"text_idx": "#000019", "text": "\u201cMae ymgyrch Diwrnod Shwmae yn ffordd wych i annog pobl i ddefnyddio\u2019r Gymraeg bob dydd \u2013 siaradwyr iaith gyntaf, dysgwyr profiadol a dysgwyr newydd sbon. Mae\u2019n rhoi hyder i bobl i ddechrau defnyddio mwy o Gymraeg yn ei bywydau bob dydd a hefyd dylanwadu ar bobl eraill i ymddiddori yn y Gymraeg a dechrau dysgu Cymraeg. Mae\u2019n bwysig iawn i fi, yn enwedig o fewn yr ardal ble dw i\u2019n byw \u2013 Waunadda yng Nghaerdydd. Dyw hi ddim yn ardal nodedig am ei Chymraeg ond mae mwy o siaradwyr a dysgwyr yno nag o\u2019n i\u2019n meddwl pan symudais i yno. Mae\u2019n bwysig i ni i gyd sy\u2019n byw yn yr ardal i normaleiddio Cymraeg drwy sicrhau ei fod yn cael ei chlywed a\u2019i siarad ar y strydoedd, yn y caffis a siopau ac yn y tafarnau \u2013 i ddangos bod yr iaith yn iaith fyw yn yr ardal. Gobeithio gall hyn annog mwy o bobl i ddefnyddio\u2019r iaith yn y gymuned neu dechrau dysgu.\u201d"}, {"text_idx": "#000021", "text": "Diolch i Matt am gefnogi\u2019r ymgyrch eleni! Gobeithio bydd llawer o weithgarwch lawr yng Nghaerdydd i gefnogi Matt fel un o\u2019n pencampwyr. Cysylltwch a\u0302 am fwy o wybodaeth a chymorth, a gwelwch ein gwefan am adnoddau i\u2019ch rhoi ar eich ffordd...!"}, {"text_idx": "#000022", "text": "Mae\u2019r Gymraeg yn perthyn i bawb. The Welsh language belongs to us all."}, {"text_idx": "#000023", "text": "Ein hail bencampwraig am 2018!"}, {"text_idx": "#000024", "text": "Dyma\u2019r ail bencampwraig a gyhoeddir yr wythnos hon yn rhan o ymgyrch Diwrnod Shwmae Sumae 2018. Mae pencampwyr a phencampwragedd hyd a lled Cymru yn ein helpu i hyrwyddo pwrpas y diwrnod cenedlaethol a\u2019i cynhelir ar y 15fed o Hydref bob blwyddyn, sef i hybu\u2019r syniad o ddechrau bob sgwrs yn Gymraeg, a defnyddio ymadroddion syml, fel modd o normaleiddio\u2019r iaith, ymysg eu rhwydweithiau a\u2019u cymunedau nhw."}, {"text_idx": "#000025", "text": "Yr ail berson i gael ei chyhoeddi fel pencampwr 2018 yw\u2019r artist a Chyfarwyddwraig Ymgysylltu Creadigol Theatr Clwyd Gwennan Mair o Lanffestiniog yn wreiddiol ond erbyn hyn yn byw yn Rhuthun. Ar o\u0302l cael ei magu ar fferm yn Llanffestiniog, symudodd i astudio yn LIPA (Liverpool Institue of Perfrorming Arts) yn Lerpwl am 3 mlynedd. Ers teithio yn eang, mae ganddi ddiddordeb mawr yn ieithoedd ac ar fywyd amlddiwylliannol, materion y mae\u2019n gallu ymwneud a nhw trwy ei gwaith yn Theatr Clwyd. Mae ganddi ddiddordeb yn enwedig mewn llenyddiaeth a cherddoriaeth gyfoes Cymraeg a go gyfer Diwrnod Shwmae Sumae meddai;"}, {"text_idx": "#000026", "text": "\u201cDwi am fynd a\u0302 vinyls i\u2019r gwaith a threulio\u2019r bora yn chware cerddoriaeth byw, a sgwrsio efo pobl sy\u2019n pasio, sy\u2019n gweithio neu\u2019n cael cinio yn Theatr Clwyd. Dwi wir yn meddwl bod y celfyddydau yn ffordd wych o hyrwyddo\u2019r iaith ag yn ffordd \u2018chilled\u2019 o gychwyn sgwrs.\u201d"}, {"text_idx": "#000027", "text": "O ran dyfodol yr iaith a hybu mwy o ddiddordeb yn yr iaith ar draws cymunedau Cymru, meddai,"}, {"text_idx": "#000029", "text": "Diolch enfawr i Gwenno am ymuno gyda ni fel un o\u2019n pencampwyr hyfryd am y dydd cenedlaethol o ddathlu eleni! Cysylltwch a\u0302 am fwy o wybodaeth a chymorth pellach am drefniadau a digwyddiadau\u2019r dydd a gwelwch ein gwefan am adnoddau i\u2019ch rhoi ar eich ffordd...!"}, {"text_idx": "#000030", "text": "Cyhoeddi Pencampwraig gyntaf Shwmae Sumae 2018!"}, {"text_idx": "#000031", "text": "Dros y chwe blynedd diwethaf, mae ymgyrch Diwrnod Shwmae Sumae wedi bod yn galw ar bencampwyr hyd a lled Cymru i helpu hyrwyddo pwrpas y diwrnod cenedlaethol a\u2019i cynhelir ar y 15fed o Hydref bob blwyddyn. Mae\u2019r pencampwyr yma yn hybu\u2019r syniad o ddechrau bob sgwrs yn Gymraeg, a defnyddio ymadroddion syml fel modd o normaleiddio\u2019r iaith, ymysg eu rhwydweithiau a\u2019u cymunedau nhw."}, {"text_idx": "#000032", "text": "Rydym yn hynod o falch o gyhoeddi taw ein pencampwr cyntaf am 2018 yw Dani Schlick, yn wreiddiol o Sacsoni a Berlin yn yr Almaen, ac erbyn hyn yn byw ym Mhorthaethwy ar Ynys Mo\u0302n. Dechreuodd Dani ddysgu Cymraeg yn yr Almaen ar o\u0302l cwympo mewn cariad a\u0302\u2019r iaith pan ar wyliau yng Nghymru. Yn 2015, symudodd i fyw yng Nghymru i ddysgu mwy ar y Gymraeg, ac fe lwyddodd i gyrraedd rownd derfynol Dysgwr y Flwyddyn yn 2017. Erbyn hyn mae\u2019n cyfrannu\u2019n helaeth tuag at nifer o ddigwyddiadau diwylliannol a chymdeithasol yn y Gymraeg \u2013 fel Panad a Sgwrs yn siop lyfrau Palas Print, Caernarfon, a Pheint a Sgwrs ym Mangor. Mae Dani yn gweithio i Fentrau Iaith Cymru fel cydlynydd sydd yn datblygu defnydd o\u2019r Gymraeg ym myd busnes. Wrth esbonio pwysigrwydd Diwrnod Shwmae Sumae, a\u2019i ro\u0302l fel un o bencampwyr y diwrnod meddai Dani:"}, {"text_idx": "#000033", "text": "\u201cMae\u2019n bwysig i godi ymwybyddiaeth ac i fagu hyder dysgwyr. Mae hi mor anodd i gymaint o bobl dechrau sgwrs yn y Gymraeg. Mae\u2019r dathliad genedlaethol yma yn dangos bod yna ffordd hawdd i ddechrau sgwrs Gymraeg, yn syml \u2013 trwy ddweud \u201cShwmae\u201d neu \u201cSumae\u201d. Mae\u2019r diwrnod yn gyfle gwych i ddysgwyr dechrau sgwrsio yn y Gymraeg \u2013 ac i Gymry Cymraeg dechrau siarad Cymraeg efo dysgwyr.\u201d"}, {"text_idx": "#000034", "text": "Mi fydd Dani yn gweithio o fewn ei chymuned yn y gogledd-orllewin yn ystod y diwrnod;"}, {"text_idx": "#000035", "text": "\u201cByddaf yn hyrwyddo y diwrnod yn fy ngwaith newydd gyda Mentrau Iaith Cymru trwy hysbysebu\u2019r ymgyrch yn siopau a chaffis fy ardal i. Byddaf hefyd yn mynychu digwyddiadau sydd yn ymwneud a\u0302 Diwrnod Shwmae Sumae, hysbysebu\u2019r diwrnod a digwyddiadau yn y sesiynau sgwrsio rwyf yn eu trefnu ac yn rhannu digwyddiadau trwy\u2019r cyfryngau cymdeithasol.\u201d"}, {"text_idx": "#000036", "text": "Diolch i Dani am ei hangerdd a\u2019i hymroddiad tuag at y Gymraeg ac am gefnogi ymgyrch Diwrnod Shwmae Sumae eleni. Cysylltwch a\u0302 am fwy o wybodaeth a chymorth a gwelwch ein gwefan am adnoddau i\u2019ch rhoi ar eich ffordd...! Mae\u2019r Gymraeg yn perthyn i bawb. The Welsh language belongs to us all."}]